«Ma lihtsalt usun, et kui sa midagi hullult tahad ja see sind õnnelikuks teeb, peadki seda tegema,» selgitab Merilin (31).
Küünalde valmistamise juurde jõudis ta kuue aasta eest, kui perre sündis tütar Marleen. «Lapse sünd muudab naist. Võiks isegi öelda, et siis sünnivad ka naised ise justkui uuesti.» Tallinna Ülikooli terviseteaduste haridusega ja varem Värska vallavalitsuses arendusnõunikuna töötanud naine hakkas tütre sünni järel mõtlema, millised oleksid need tegevused, mida saaks teha kodus ja mis hinge sees hoiaksid.